Det Europæiske Økonomiske og Sociale Udvalgs udtalelse om "Forslag til Rådets forordning om ændring af forordning (EF) nr. 2596/97 om forlængelse af den periode, der er fastsat i artikel 149, stk. 1, i akten vedrørende Østrigs, Finlands og Sveriges tiltrædelse"

(KOM(2003) 372 endelig - 2003/0144 (CNS))

(2004/C 10/18)

Rådet for Den Europæiske Union besluttede den 16. juli 2003 under henvisning til EF-traktatens artikel 262 at anmode om Det Europæiske Økonomiske og Sociale Udvalgs udtalelse om det ovennævnte emne.

Det Europæiske Økonomiske og Sociale Udvalgs præsidium henviste det forberedende arbejde til Den Faglige Sektion for Landbrug, Udvikling af Landdistrikterne og Miljø.

På grund af sagens hastende karakter udpegede Det Europæiske Økonomiske og Sociale Udvalg på sin 402. plenarforsamling den 24. og 25. september 2003, mødet den 24. september, Staffan Nilsson til hovedordfører og vedtog følgende udtalelse med 89 stemmer for, 2 imod og 1 hverken for eller imod.

1. Indledning

1.1. I akten vedrørende Østrigs, Finlands og Sveriges tiltrædelse fastsattes en periode med overgangsregler, der giver mulighed for undtagelse fra Rådets forordning om harmonisering af fedtindholdet i mælk [(EF) nr. 2596/97](1). Denne periode er nu blevet forlænget indtil den 31. december 2003 [(EF) 2703/1999](2).

1.2. Finland og Sverige blev anmodet om at meddele, hvilke foranstaltninger de har truffet med henblik på at tilpasse sig EF-ordningen. Kommissionen ser på disse foranstaltninger i den rapport, som den for nylig har udarbejdet i forbindelse med forslaget om ændring af forordningen "om visse aspekter vedrørende markedet for konserveret mælk og konsummælk".

2. Kommissionens forslag

2.1. Kommissionen konstaterer, at kravene til fedtindholdet i visse henseender fortsat volder Finland og Sverige problemer. Kommissionen foreslår derfor, at den undtagelse, der er indrømmet Østrig, Finland og Sverige fra de harmoniserede regler om fedtindholdet i mælk, forlænges yderligere indtil den 30. april 2009.

2.2. Kommissionen anfører tillige, at seks nye medlemslande (Cypern, Ungarn, Letland, Litauen, Malta og Polen) er blevet indrømmet den samme undtagelse indtil den 30. april 2009.

2.3. Kommissionen vil i 2007 udarbejde en rapport om markedet for konsummælk eventuelt ledsaget af forslag til harmonisering af reglerne.

3. EØSU's bemærkninger

3.1. EØSU støtter forslaget om at forlænge undtagelsen.

3.2. Både i Finland og Sverige markedsføres der i visse tilfælde konsummælk med lavere fedtindhold. Forbrugerne er i høj grad fortsat interesseret i, at fedtindholdet i disse produkter ikke tvinges i vejret.

3.3. I betragtning af, at undtagelsen er blevet forlænget, og seks nye medlemsstater befinder sig i den samme situation, bør Kommissionen i sin rapport i 2007 nøje overveje en harmonisering af fedtindholdet i den mælk, som markedsføres. Udgangspunktet bør være forbrugernes interesser og ønsker samt spørgsmålet, om disse bedst kan tilgodeses gennem en harmonisering af det tilladte fedtindhold eller en harmoniseret angivelse af fedtindholdet.

Bruxelles, den 24. september 2003.

Roger Briesch

Formand for

Det Europæiske Økonomiske og Sociale Udvalg

(1) EFT L 351 af 23.12.1997, s. 12.

(2) EFT L 327 af 21.12.1999, s. 11.